
A magvető példázatáról

· Máté 13,1-43.

I. Bevezetés

1. Miért ilyen hasonlattal szemlélteti Jézus azt a munkát és folyamatot, amit a Menny tesz az elveszett ember megmentéséért?

· „Mert az igazság magvetését is ugyanazok a törvények uralják, mint a földbe vetett magvakét.” (KP 13,1) 

· A zsidók kialakítottak egy hamis képet a Messiásról és az Ő küldetéséről. 

· Teljesen félre értették Istennek korábban adott üzeneteit, a jelképek és szimbólumok által adott kinyilatkoztatásait. 

· Mivel azt várták, hogy a Messiás hatalmas szabadító királyként jön el, és helyre állítja a zsidó nemzet régi nagyságát, ezért kellett Jézusnak egy ilyen példázattal kijavítani a téves elképzelésüket. 

· „Isten országa nem hatalommal, nem is erőszakkal jön el, hanem azáltal, hogy új életelvet plántál az emberi szívekbe.” (KP 14,1) 

2. Hogyan vonatkoztatható Jézusra a példázatnak az a kijelentése, hogy a magvető „kiméne vetni”?

· „Krisztus, a mennyei magvető is... elhagyta békés, biztos otthonát, elhagyta dicsőségét, amellyel bírt az Atyánál a világ megalapítása előtt, elhagyta a világegyetem trónszékét.” (KP 15,1) 

· Krisztus is lejött a Földre, hogy itt a mennyei igazságok magvát elvesse. 

· Jézus példázatai is azon magvak közé tartoznak, melyekkel kegyelmének drágagyöngyeit szórta szét az emberek között. 

3. Megértették-e Jézus kortársai a magvetőről szóló példázatait?

· A farizeusok felfogták ugyan Krisztus példázatát, de nem fogadták szívesen a benne rejlő tanulságot, s úgy tettek, mintha nem értették volna meg. Mt. 13,13-15.
· A Jézus körülvevő nagy tömeg előtt azonban rejtett titok maradt az új tanító szándéka. 

· A tanítványok sem értették meg, bár felkeltette érdeklődésüket. Mt. 13,36. 51.
4. Milyen módon lehet megérteni nekünk a mai tanítványoknak a Jézus által mondott példázatokat?

· Ha a tanítványokhoz hasonlóan mi is Jézushoz megyünk magyarázatért. 

· Ha cselekedni akaró szándékkal keressük az igazság megértését. Jn. 7,17. 

II. Az Ige magjai

1. A „kiméne vetni” kijelentés vonatkozik a szolga magvetőkre is, vagyis a Jézus mindenkori tanítványaira is, vagy csak Jézusra?

· Így kellett kimenni Isten szolgáinak minden időben, és kell most is, hogy vessék az Ige magvait az emberi szívekbe. 

· Ábrahámhoz is így szólt az Úr: „Eredj ki a te földedből, és a te rokonságod közül, és a te atyáidnak házából.” I. Móz. 12,1.  
· „Ő pedig kiméne, nem tudván, hová megy.” Zsid. 11,8. 

· Pál apostol is azt az üzenetet vette Istentől, hogy „eredj el, mert én messze küldelek téged a pogányok közé”. Csel. 22,21. 

· A mindenkori tanítványoknak is azt parancsolja Jézus, hogy „elmenvén azért, tegyetek tanítványokká minden népeket”. Mt. 28,19. 

2. Miért mondhatjuk azt, hogy elsősorban Jézus az igazi magvető, aki az Ige magvát vetheti?

· Mert Krisztus az Istenség tanácsának tagjaként nyilatkoztatja ki az Isten cselekvő Igéjét. 

· Az írott Ige leghűségesebb kinyilatkoztatója a testté lett Ige, vagyis az Istennek Fia. 

3. Miért hasonlítható az Isten Igéje egy maghoz, amit a földbe lehet vetni?

· Minden magban életerő rejlik, ugyanilyen életerő rejlik Isten Igéjében is. 

· „Isten Igéjének minden parancsában és minden ígéretében Isten ereje és élete rejlik.” (KP 16,1) Jn. 6,63.
· „Aki hitben befogadja az Igét, az Isten életét és jellemét fogadja el, abban Isten jelleméhez és életéhez hasonló jellemet és életet fog fakasztani.” (KP 16,1) 

4. Hogyan vetette Jézus az Ige magvait földi szolgálatának ideje alatt?

· Tanításának és prédikációinak tárgya minden esetben az Isten Igéje volt. Ján. 6,63. 5,24. 

· A Hozzá intézett kérdésekre válaszolva mindig az Igéhez irányította a kérdező figyelmét. 

· „Meg van írva”  „Mit mond az Írás?”  „Hogyan olvasod?” 

5. Milyen magokat próbál elvetni az ellenség az emberek szívébe, a kiválasztott eszközei által?

· Emberi elméletekkel, bölcseletekkel próbálják helyettesíteni az Isten Igéjét. 

· A hitetlenség magját vetik azáltal, hogy megkérdőjelezik a Biblia ihletettségét és hitelességét. 

· Az Ige egyes részeit erőszakosan félremagyarázzák vagy homályba burkolják, azt mondva, hogy a bennefoglaltakat titoknak kell tekinteni. 

6. Az örökkévaló evangélium igazságának magvai közül különösen melyekről kell mindenképpen beszélni az emberek előtt?

· Az Isten jellemének és törvényének szentségéről. 

· A törvény és az evangélium összhangjáról. 

· Krisztus életéről, haláláról, feltámadásáról és mennybemeneteléről. 

· Főpapi szolgálatáról és a visszatérésével kapcsolatban adott ígéreteiről. 

· Az igazság tanítói viszont csak azokat a magvakat vethetik, amik már saját tulajdonaikká lett, tapasztalati közösségben vannak vele, ellenkező esetben nincs élet benne. 

III. Különböző talajok az igemagvak számára

1. Miért van jelentősége annak, hogy az elvetett mag milyen talajba kerül?

· Az elvetett mag élettani funkciói csak megfelelő körülmények között indulnak meg. 

· A növekedés folyamatát is döntően befolyásolja annak a talajnak a minősége és állapota, ahová el lett vetve. 

2. Kiket szemléltet, milyen emberekkel azonosíthatjuk az útfélre hullott mag példáját?

· A világi élvezetek és a bűnök jelenléte az ember életében olyan jelenség, amely képes keményre taposni a szív talaját. 

· Önző célok és kívánságok szintén megkeményítik a szívet az Ige befogadásával szembe.

· Sajnos a mi szívünk állapota is lehet alkalomszerűen a Jézus által felsorolt esethez hasonló, esetenként megkeményedik valaminek a befogadására.

· Ezekben az esetekben Sátán ott áll, készen arra, hogy az Isten Igéjét, mint a jó magot kiragadja belőle, nehogy gyökeret tudjon ott ereszteni.

· Sok minden megkeményítheti szívünket alkalomszerűen, amik miatt alkalmatlanokká válunk a befogadásra.

· Ez lehet egy bűn, amihez még ragaszkodunk, ezért hiába hangzik Isten figyelmeztető üzenete, bezárjuk előtte a szívünket.

· Lehet az előző meggyőződéshez való görcsös ragaszkodás, amikor nem arra figyel az illető, hogy mit akar mondani és megvilágosítani előtte Isten, hanem az a lényeg, be tudja bizonyítani, neki van igaza.

· Lehet a tudományos ismeretek miatti elzárkózás is, amikor magát bölcsebbnek képzeli még Istennél is, amikor az ember bölcsességét Isten Igéjének kijelentése fölé emelik és felül írják vele az Ige szavait.

· De lehet csupán egy előítélet a tanítóval szemben, aki az Igét hirdeti, amikor valami miatt attól a személytől már nem képesek tanítást elfogadni, nem tudják úgy hallgatni az általa mondottakat, hogy Isten rajta keresztül is adhat számukra üzenetet.

3. Ki vagy kik vannak jelképezve a madarak által, és milyen módon szedik össze az Ige magvait?

· Sátán és angyalai állandó készültségben állnak, hogy az Ige magvait kikapkodják az emberek szívéből, de legtöbb esetben emberi eszközöket használnak fel erre a célra. 

· Különböző módon végzik el ezt a Ige pusztító munkájukat az emberek szívében és a gyülekezetekben. 

· Olyan körülményt támasztanak, amivel elterelik az emberek figyelmét az Igéről. 

· Bírálgatásra késztetnek az Igével és annak hírnökével szemben. 

· Bírálat tárgyává teszik a lelkészt, illetve az általa elmondott a prédikációt, ennek a legrosszabb megnyilatkozása az, amikor ez az otthon családi körében történik..

· Nagyon sokszor a szülők felelősek azért, hogy a gyerekek szívében nem tudott talajt fogni az elvetett mag. 

· Kételkedést és hitetlenséget sugall a hallott üzenettel kapcsolatban. 

· Előítéletet támaszt az Ige hirdetőjével szemben, . 

4. Kiket jelképez a köves helyre esett mag példája?

· „A könnyen meggyőzhető emberek csoportjához tartoznak, akik azonban csak látszólag tértek meg, de vallásosságuk csak felületes.” (KP 21,2)
· „Az a törekvés, hogy egy időben önmagunknak és Krisztusnak is szolgáljunk, olyan köves talajú hallgatókká tesz bennünket, akik a kísértések órájában nem fogunk tudni megállani.” (KP 24-25.)
5. Hibának számít az, ha valaki „mindjárt örömmel fogadja” az Igét, amikor hallott róla?

· A hiba nem az, hogy örömmel fogadják, hanem az, hogy nem számolnak a következményekkel. 

· Nem gondolják át, hogy Isten Igéje mit követel tőlük. 

· „A köves talajjal jelképezett hallgatók inkább önmagukra építenek, mintsem Krisztusra. Jócselekedeteikre és jóindulataikra támaszkodnak, s rábízzák magukat saját igazságukra. Nincsenek megalapozva az Úrban és hatalmának erejében. Nincs gyökerük, mert nincsenek kapcsolatban Krisztussal.” (KP 23,f) 

· „A meleg nyári napsütés erősíti és érleli a keményedő gabonaszemeket, - de elpusztít mindent, aminek nincs elég mélyen a gyökere.” (KP 23,1) 

6. Kiket jelképez a tövisek közé esett mag példája?

· Azokat, akik nem bízzák magukat Krisztus gondviselésére, és ezért az élet gondjai inkább elválasztják Tőle, akik minden dolgot fontosabbnak tartanak, mint Krisztust. 

· Azokat, akiknek minden erejüket lefoglalják az üzleti ügyek, és ezért inkább a lelki dolgokat hanyagolják el. 

· Nincs idejük sem az imádkozásra, sem a bibliaolvasásra. 

· „Az Ige magva nem teremhet gyümölcsöt, mert a lélek ereje a világiasság tüskéit és gazát táplálja.” (KP 26,f) 

· A gazdagság elbizakodottá teszi őket, és elfelejtik, hogy Istentől függnek, hogy Jézus nélkül semmit sem tehetnek. V. Móz. 8,17.
· Azokat, akik az egyéb dolgok kívánását előnyben részesítették Istennel szemben. 

· Mindaz, ami Istentől elvon, mindaz, ami szeretetünket elvonja Krisztustól, az elfojtja bennünk az Ige magját is. 

7. Változhatatlan állapotot jelent a kemény, köves és tövises talajhoz hasonló szív?

· „Az emberek maguk az okai a kemény szívüknek, mert ellenállásuk teszi őket figyelmetlenné és hanyaggá Isten szava iránt.” (KP 29,1.)
8. Mit lehet tenni azért, hogy az előző állapotból változás következzen be?

· A magvetőre is hárul feladat és felelősség. 

· Hatáskörének mértéke szerint igyekeznie kell eltávolítani a botránkozás köveit és a másokat megsebző töviseket. 

· Önismerethez és tisztánlátáshoz kell segítenie a rábízottakat. 

· „A talajt a mélységes bűnbánatnak kell felszántania.” (KP 29,2) 

9. Mi jellemzi azokat, akik a jó talajba hullott mag által vannak szemléltetve?

· „Ez az, aki hallja az Igét és érti azt.” Mát. 13,23. Jel. 2,7/a. 

· A megértéshez nem elég csupán olvasni vagy hallgatni az Igét, hanem elmélkedni is kell fölötte. 

· „A hallott Igét tiszta és jó szívvel megtartják.” Luk. 8,15. 

· A tiszta és jó szív még nem jelent bűntelen szívet, hiszen az evangélium az elveszettekért van. 

· „Gyümölcsöt teremnek béketűréssel.” Luk. 8,15. 

· „Akik elfogadják Isten Igéjét, ezzel korántsem kerülik el a nehézségeket, kísértéseket és megpróbáltatásokat. De az őszinte keresztények nem nyugtalankodnak, nem kételkednek s nem csüggednek. Bár nem látják ügyeik végleges kimenetelét s Isten gondviselésének útjait, mégse vetik el bizodalmukat. Emlékezzünk az Úr gyengéd szeretetére!” (KP 33,1)
